《新竹歌》
清代·李锴

少年日作江南游，大竹小竹青满眼。菅茅土苴不足惜，樵父编篱渔作断。

蓟丘在昔植汶篁，不信于今此物罕。丰台土膏颇润湿，人夺天工尚强勉。

西施在越了不觉，异人寄赵珍无算。青钱一百栽一本，琅玕琬琰矜殊产。

王猷宿好老不已，购之不惜衣裳典。鹿车辚辚为我辇，老竹如麻雉子短。

晨昏芟剔手自护，已疗山翁十年懒。三月春风泠然善，江烟水色纷萧散，忽然移我三湘远。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。